SPRÁVA O ÚČASTI V KOMUNITÁRNYCH PROGRAMOCH ZA ROK 2011

REZORT	Ministerstvo financií SR	
NÁZOV PROGRAMU	Colníctvo 2013 (Customs 2013)	
TRVANIE (OD-DO)	1. 1. 2008 - 31. 12. 2013 (správa o účasti za obdobie od 1. 4. 2011 do 31. 3. 2012)	
CELKOVÝ ROZPOČET	270 000 eur pre finančný rok programu (1. 4. 2011 - 31. 3. 2012), čo predstavuje o 5 000 eur menej ako vo finančnom roku 2010.
Celkový rozpočet zahrňuje aj čiastku 5 000 eur pre projekt „Linguistic support“.
Vzhľadom na priebeh čerpania rozpočtu programu Customs 2013 pre SR počas finančného roka 2011 boli preddavky poskytnuté len raz, vo výške 189 000 eur.  	
PRÁVNY ZÁKLAD	Rozhodnutie Európskeho parlamentu a Rady č. 624/2007/ES z 23. mája 2007, ktorým sa ustanovuje akčný program pre colné správy v Spoločenstve (Colníctvo 2013)	
STRUČNÝ POPIS A CIELE	Základným cieľom programu Customs 2013 je podporovať a dopĺňať aktivity členských štátov zameraných na zabezpečenie efektívneho fungovania vnútorného trhu v oblasti colníctva, a to na základe splnenia nasledujúcich celkových cieľov:

•	Bezpečnosť dodávateľského reťazca a uľahčenie obchodu – iniciatíva automatizácie spracovania a výmeny informácií medzi colnými správami a obchodnými subjektmi. 
•	Rovnocenné výsledky a infraštruktúra – colníctvo na princípe spoločného právneho základu, spoločných pracovných metód a informačných systémov.
•	Ochrana finančných záujmov EÚ – väčší dôraz na boj proti podvodom v colnej oblasti, pašovaniu a obchodu s falzifikátmi a nedovolenými napodobeninami pomocou účinnej legislatívy a efektívnych nástrojov.
•	Posilnenie bezpečnosti a ochrany.
•	Rozširovanie EÚ – poskytovanie pomoci kandidátskym krajinám.

Na dosiahnutie uvedených cieľov slúžia najmä nasledujúce nástroje programu:

•	Komunikačné systémy a systémy výmeny informácií (implementácia elektronických systémov výmeny informácií medzi národnými administratívami a elektronických systémov zabezpečujúcich prechod k „bezpapierovému“ prostrediu komunikácie colných správ s obchodnou sférou).
•	Riadiace a projektové skupiny.
•	Semináre a workshopy pre colných špecialistov. 
•	Pracovné návštevy v národných administratívach členských a kandidátskych krajín.
•	Projekty benchmarkingu.

Plnenie cieľov sa zabezpečuje aj prostredníctvom 6 riadiacich skupín, ktorými sú skupina pre Modernizovaný colný kódex, skupina elektronické colníctvo (právne a IT aspekty), skupina pracovných metód, skupina colných laboratórií, skupina pre vzdelávanie a skupina pre komunikačnú sieť EÚ. Finančné riaditeľstvo SR má stále zastúpenie vo všetkých riadiacich skupinách a člen každej skupiny sa zúčastňuje pravidelných pracovných stretnutí danej skupiny zameraných na špecifickú problematiku. Zároveň sa Finančné riaditeľstvo SR zapája do prioritných úloh vyplývajúcich z nových výziev v oblasti medzinárodnej spolupráce s tretími krajinami, v oblasti uľahčovania obchodu, bezpečnosti dodávateľského reťazca a zabezpečenia ochrany obyvateľstva EÚ. 	
ÚČASŤ V PROGRAME A 
KONEČNÍ PRÍJEMCOVIA	Na programe sa zúčastňujú všetky členské štáty EÚ, Chorvátsko, Turecko, Srbsko a FYROM. Koneční príjemcovia programu v rámci finančnej správy v Slovenskej republike sú príslušné útvary finančnej správy, ktorými sú Finančné riaditeľstvo SR, Kriminálny úrad finančnej správy a jeho pobočky, Kompetenčné centrum finančnej správy, ako aj colné úrady a pobočky colných úradov. Zároveň sa aktivít programu môžu zúčastniť aj zástupcovia iných orgánov štátnej správy a obchodnej sféry, za predpokladu, že spĺňajú požiadavky stanovené pre účastníkov aktivity.
V roku 2011  zabezpečila Slovenská republika napĺňanie cieľov programu Customs 2013 účasťou expertov colnej správy, Ministerstva financií SR, Ministerstva hospodárstva SR a Slovenskej obchodnej inšpekcie na stretnutiach riadiacich, pracovných a projektových skupín, seminároch, workshopoch a pracovných návštevách a ďalších aktivitách programu.	
FINANCOVANIE A SPOLUFINANCOVANIE	Financovanie programu Customs 2013 je zabezpečené z rozpočtu EÚ. Každá členská krajina má na tento program vyhradenú finančnú čiastku, tzv. finančnú obálku. Všetky aktivity uskutočnené v rámci programu Customs 2013 sú financované z vlastného rozpočtu programu na základe pridelených finančných kódov v súlade s finančnými pravidlami programu.	
PREDCHÁDZAJÚCE / 
NASLEDUJÚCE PROGRAMY	Program Customs 2007 existuje od roku 1991, kedy bol prijatý na základe Rozhodnutia Rady a Európskeho parlamentu č. 91/341 pod názvom MATTHAEUS. Od 1. 1. 1996 do 31. 12. 2000 sa realizoval pod názvom Customs 2000, po jeho skončení program pokračoval  od 1. 1. 2001 do 31. 12. 2002 na základe Rozhodnutia Rady a Európskeho parlamentu č. 210/97 ako Customs 2002. Na základe dobrých skúseností získaných z predchádzajúcich programov, a to najmä z programu Customs 2002, bol na obdobie od 1. 1. 2003 do 31. 12. 2007 prijatý Rozhodnutím Európskeho parlamentu a Rady č. 253/2003/EC program Customs 2007. Nástupníckym programom programu Customs 2007 je momentálne prebiehajúci program Customs 2013 (1. 1. 2008 - 31. 12. 2013).
V novembri 2011 zverejnila Európska komisia návrh na zlúčenie programov Customs 2013 a Fiscalis 2013 do jedného programu s názvom FISCUS od 1. 1. 2014 do 31. 12. 2020, avšak na základe námietok členských štátov a Európskeho parlamentu, Európska komisia súhlasila s prípravou 2 samostatných nariadení pre program Customs 2020 a program Fiscalis 2020. 	
SUBJEKTY ZODPOVEDNÉ ZA 
RIADENIE A IMPLEMENTÁCIU PROGRAMU V EÚ/SR	 EÚ: Výbor programu Customs 2013
 Generálne riaditeľstvo pre dane a colnú úniu (DG TAXUD)

 SR: Odbor colný, Sekcia colná, Finančné riaditeľstvo SR 
(národný koordinátor programu Customs 2013)	
POČET PROJEKTOV 
V ROKU 2011 	Semináre:
Počet : 6
Účasť: 8 zástupcov finančnej správy, 1 zástupca MF SR
Workshopy: 
Počet: 11
Účasť: 15 zástupcov finančnej správy, 1 zástupca SOI, 1 zástupca MF SR
Pracovné návštevy „Working visits“:
Počet: 25
Účasť: 62 zástupcov finančnej správy, 2 zástupcovia MF SR
Riadiace, pracovné a projektové skupiny:
Počet: 79
Účasť: 126 zástupcov finančnej správy, 1 zástupca MH SR, 4 zástupcovia MF SR, 1 zástupca SOI 
Monitorovacie návštevy:
Počet: 5
Účasť: 5 zástupcovia finančnej správy	
FINANČNÉ ÚDAJE ZA ROK 2011	Za finančný rok 2011, čo je finančné obdobie programu od 1. 4. 2011 do 31. 3. 2012, vyčerpala SR z rozpočtu programu Customs 2013 187 925,79 eur.	
ZHODNOTENIE REALIZÁCIE PROGRAMU V SR ZA ROK 2011	Účasť SR na seminároch a workshopoch organizovaných v roku 2011 bola porovnateľná s rokom 2010, avšak v účasti na riadiacich, pracovných a projektových skupinách bol zaznamenaný pokles v porovnaní s predchádzajúcim rokom, spôsobený menším počtom spoločných aktivít tohto typu organizovaných jednotlivými účastníckymi krajinami programu. V oblasti pracovných návštev, ktorých cieľom je poskytnúť zástupcom colných správ možnosť spoznať spôsob výkonu činností a získať skúsenosti vo vopred určenej oblasti s inými colnými správami, bol zaznamenaný zvýšený záujem o tento typ spoločnej aktivity programu a počet účastníkov SR vzrástol takmer dvojnásobne. 

V roku 2011 mala pre SR v rámci aktivít programu významný podiel najmä účasť na jednotlivých riadiacich skupinách so zameraním na problematiku Modernizovaného colného kódexu (ďalej len „MCC“), prípravu textu vykonávacieho predpisu k MCC a všetkých postupov a IT systémov s tým spojených, vrátane úloh na implementácii úloh vyplývajúcich z elektronizácie colníctva. Osobitne išlo o účasť  na riadiacej skupine pre elektronické colníctvo so zameraním na legislatívne a IT aspekty, ako aj elektronické systémy v dovoze, vývoze, tranzite a systémy evidencie obchodných subjektov (ICS, ECS, NCTS, EOS). Ďalšie aktivity programu, na ktorých sa SR v roku 2011 zúčastnila, zahŕňajú najmä pracovné skupiny so zameraním na pozemné hranice, colné laboratóriá, analýzu rizika, schválené hospodárske subjekty, bezpečnosť výrobkov, drogové prekurzory, kontrolu hotovosti, zatrieďovanie tovaru, detekčné technológie a spoluprácu s Ruskom, ako aj účasť na súvisiacich školiacich aktivitách. 

V roku 2011 zorganizovala slovenská colná správa workshop, ktorý bol zameraný na detekčné technológie používané colnými správami s cieľom výmeny skúseností a zvýšenia vzájomnej spolupráce v oblasti špeciálnych technológií v záujme ochrany ekonomických a finančných záujmov EÚ, ako aj posilnenia bezpečnosti a ochrany obyvateľov EÚ. Workshop sa konal za účasti predstaviteľov Európskej komisie, zástupcov 26 členských štátov a zástupcov 4 kandidátskych krajín. 

Vzhľadom na vysokú flexibilnosť programu a jeho nástrojov má colná správa záujem aj naďalej sa zúčastňovať aktivít programu Customs 2013 a podieľať sa na dosahovaní jeho cieľov. 	
KOORDINÁCIA PROGRAMU NA NÁRODNEJ ÚROVNI	Názov programu: Customs 2013
Meno koordinátora: kpt. Ing. Jana Držíková
Inštitúcia: 
FINANČNÉ RIADITEĽSTVO  SR
Sekcia colná, Odbor colný
Adresa: Vazovova 2, 815 11 Bratislava
Telefón: 02/48 273 142 
Fax: 02/43 29 32 81
e-mail: jana.drzikova@finacnasprava.sk 
web: www.financnasprava.sk